CELEX: 62009TN0045
Language: lt
Date: 2009-01-30 00:00:00
Title: Byla T-45/09: 2009 m. sausio 30 d. pareikštas ieškinys byloje Al Barakaat International Foundation prieš Komisiją

4.7.2009   
            
            
               LT
            
            
               Europos Sąjungos oficialusis leidinys
            
            
               C 153/39
            
         2009 m. sausio 30 d. pareikštas ieškinys byloje Al Barakaat International Foundation prieš Komisiją
   (Byla T-45/09)
   2009/C 153/77
   Proceso kalba: švedų
   
      Šalys
   
   
      Ieškovė: Al Barakaat International Foundation (Spånga, Švedija), atstovaujama advokatų L. Silbersky ir T. Olsson
   
      Atsakovė: Europos Bendrijų Komisija
   
      Ieškovės reikalavimai
   
   
               —
            
            
               Panaikinti Komisijos reglamentą (EB) Nr. 1190/2008, kiek jis susijęs su Al Barakaat International Foundation.
            
         
               —
            
            
               Priteisti iš atsakovės bylinėjimosi išlaidas, kurių suma bus nurodyta vėliau.
            
         
      Ieškinio pagrindai ir pagrindiniai argumentai
   
   Ieškovė prašo panaikinti 2008 m. lapkričio 28 d. Komisijos reglamentą (EB) Nr. 1190/2008, 101-ąjį kartą iš dalies keičiantį Tarybos reglamentą (EB) Nr. 881/2002, nustatantį tam tikras specialias ribojančias priemones, taikomas tam tikriems asmenims ir subjektams, susijusiems su Usama bin Ladenu, Al-Qaida tinklu ir Talibanu (1), kuriuo remiantis ieškovė turi būti įrašyta į asmenų ir organizacijų, kurių lėšos ir ekonominiai ištekliai yra įšaldomi pagal Reglamentą Nr. 881/2002 (2), sąrašą. Reglamentas Nr. 1190/2008 buvo priimtas po to, kai Teisingumo Teismas 2008 m. rugsėjo 3 d. priėmė sprendimą sujungtose bylose C–402/05 P ir C–415/05 P Kadi ir Al Barakaat International Foundation prieš Tarybą ir Komisiją (2008) Rink. p. I-0000, panaikinusį ankstesnį sąrašą, kuriame buvo nurodytas ieškovės pavadinimas.
   Savo ieškiniui pagrįsti ieškovė nurodo tokius pagrindus:
   Komisija viršijo savo kompetenciją, nes pareiga ištaisyti administracinės procedūros trūkumus nesuteikia Komisijai įgaliojimų iš dalies keisti arba papildyti sąrašą.
   Komisija pažeidė pareigą nurodyti motyvus, rūpestingumo principą, teisę į gynybą ir teisę į veiksmingą teisinę gynybą, nes aiškinant, kodėl ieškovė turėtų likti sąraše, nebuvo pateikta tiksli informacija apie tariamą ieškovės bendradarbiavimą su Usama bin Ladenu, Al-Qaida tinklu ir Talibanu.
   Pažeistas draudimas teisės aktus taikyti atgaline data, nes ieškovė į sąrašą buvo įtraukta remiantis įvykiais, kurie įvyko prieš 10 metų.
   Pažeistas proporcingumo principas, nes ginčijamame reglamente nustatytos įšaldymo priemonės yra neproporcingas ir nepriimtinas apribojimas, kuris daro poveikį asmens teisei į nuosavybę.
   
      (1)  OL L 322, 2008 12 2, p. 25.
   
      (2)  2002 m. gegužės 27 d. Tarybos reglamentas (EB) Nr. 881/2002, nustatantis tam tikras specialias ribojančias priemones, taikomas tam tikriems asmenims ir subjektams, susijusiems su Usama bin Ladenu, Al-Qaida tinklu ir Talibanu, ir panaikinantis Tarybos reglamentą (EB) Nr. 467/2001, uždraudžiantį tam tikrų prekių ir paslaugų eksportą į Afganistaną, sustiprinantį skrydžių uždraudimą ir pratęsiantį Afganistano Talibano lėšų ir kitų finansinių išteklių įšaldymą (OL L 139, 2002 5 29, p. 9; 2004 m. specialusis leidimas lietuvių k., 18 sk., 1 t., p. 294).